CELEX: 52017PC0556
Language: mt
Date: 2017-09-29
Title: Proposta għal DEĊIŻJONI TAL-KUNSILL Li tiddenunzja l-Ftehim ta’ Sħubija fis-settur tas-sajd bejn il-Komunità Ewropea u l-Unjoni tal-Comoros, adottata mir-Regolament tal-Kunsill (KE) Nru 1563/2006 tal-5 ta’ Ottubru 2006

IL-KUMMISSJONI EWROPEA
            Brussell, 29.9.2017
            COM(2017) 556 final
            2017/0241(NLE)
            Proposta għal
            DEĊIŻJONI TAL-KUNSILL
            Li tiddenunzja l-Ftehim ta’ Sħubija fis-settur tas-sajd bejn il-Komunità Ewropea u l-Unjoni tal-Comoros, adottata mir-Regolament tal-Kunsill (KE) Nru 1563/2006 tal-5 ta’ Ottubru 2006
            
               
         
         
            
               MEMORANDUM TA’ SPJEGAZZJONI
            
            
            
               Il-Ftehim ta’ Sħubija fis-settur tas-sajd bejn il-Komunità Ewropea u l-Unjoni ta’ Comoros
                  1
                (aktar ’il quddiem “il-Comoros”) jipprevedi t-terminazzjoni tiegħu minn kwalunkwe parti fil-każ ta’ ċirkostanzi serji, bħal pereżempju n-nuqqas ta’ konformita mal-impenji meħuda mill-Partijiet fir-rigward tal-ġlieda kontra s-sajd illegali, mhux irrappurtat u mhux irregolat (aktar ’il quddiem “sajd IUU”). It-terminazzjoni tal-Ftehim teħtieġ notifika minn qabel bil-miktub mill-parti li qed titlob it-terminazzjoni, li għandha titressaq mill-inqas sitt xhur qabel it-terminazzjoni.
            
            
               Skont l-Artikolu 31 tar-Regolament tal-Kunsill (KE) Nru 1005/2008 (ir- “Regolament IUU”), il-Kummissjoni tista’ tidentifika l-pajjiżi terzi li tqis li jkunu qed jonqsu milli jikkooperaw fil-ġlieda kontra s-sajd IUU. Pajjiż terz jista’ jiġi identifikat bħala pajjiż terz li ma jikkooperax jekk jonqos milli jaqdi dmirijietu skont id-dritt internazzjonali bħala Stat tal-bandiera, tal-port, kostali jew tas-suq, jew milli jieħu azzjoni sabiex jipprevjeni, jiskoraġġixxi jew jelimina s-sajd IUU.
            
            
               Skont l-Artikolu 32 tar-Regolament IUU, il-Comoros ġie nnotifikat fl-1 ta’ Ottubru 2015 mid-Deċiżjoni tal-Kummissjoni dwar il-possibbiltà li jiġi identifikat bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat
                  2
               .
            
            
               Wara li ħadet din id-deċiżjoni, il-Kummissjoni fetħet djalogu mal-Comoros li twettaq skont ir-rekwiżiti stipulati fir-Regolament IUU. Id-djalogu kien ibbażat fuq pjan ta’ azzjoni propost mill-Kummissjoni lill-Comoros biex jitranġaw in-nuqqasijiet. Il-Comoros ma ħax l-azzjoni ta’ rimedju meħtieġa fi żmien raġonevoli biex jitneħħa t-tħassib identifikat.
            
            
               Peress li l-Comoros naqas milli jwettaq id-dmirijiet tiegħu skont il-liġi internazzjonali bħala Stat tal-bandiera, tal-port, kostali jew tas-suq u milli jieħu azzjoni biex jipprevjeni, jiskoraġġixxi u jelimina s-sajd IUU, ġie identifikat, skont l-Artikolu 31 tar-Regolament IUU, bħala pajjiż terz li ma jikkooperax, bid-Deċiżjoni ta’ Implimentazzjoni tal-Kummissjoni (UE) 2017/889
                  3
                tat-23 ta’ Mejju 2017. Wara din l-identifikazzjoni l-Comoros xorta naqas milli jieħu l-azzjoni ta’ rimedju meħtieġa.
            
            
               In-nuqqasijiet ewlenin li ġġustifikaw din id-Deċiżjoni kellhom x’jaqsmu: (i) mal-politika tal-bandiera ta’ konvenjenza tal-awtoritajiet Comorjani; (ii) mal-evidenza ta’ attivitajiet ta’ sajd illegali mill-flotta Comorjana; (iii) mal-kapaċitajiet ta’ monitoraġġ u kontroll ħżiena jew ineżistenti tal-awtoritajiet nazzjonali; u (iv) mal-qafas legali għas-sajd skadut tal-Comoros.
            
            
               Skont l-Artikolu 33 tar-Regolament IUU u permezz tad-Deċiżjoni ta’ Implimentazzjoni tal-Kunsill (UE) 2017/1332
                  4
               , il-Comoros ġie miżjud mal-lista ta’ pajjiżi terzi li ma jikkooperawx li ġiet stabbilita bid-Deċiżjoni ta’ Implimentazzjoni 2014/170/UE
                  5
                fil-11 ta’ Lulju 2017.
            
            
               Iż-żieda ta’ pajjiż terz mal-lista ta’ pajjiżi terzi li qed jonqsu milli jikkooperaw fil-ġlieda kontra l-attivitajiet tas-sajd IUU teħtieġ li jittieħdu l-miżuri msemmija fl-Artikolu 38 tar-Regolament IUU. Fost dawn il-miżuri, il-Kummissjoni għandha tipproponi d-denunzja ta’ kull ftehim ta’ sajd bilaterali eżistenti mal-Comoros li jipprevedi t-terminazzjoni tal-ftehim fil-każ ta’ nuqqas ta’ konformità mal-impenji meħuda minnhom fir-rigward tal-ġlieda kontra s-sajd IUU.
            
            
               Peress li l-Comoros ġie miżjud mal-lista ta’ pajjiżi li ma jikkooperawx, il-Kummissjoni tqis li huwa neċessarju li tipproponi lill-Kunsill li l-Kummissjoni stess tagħti bidu għat-terminazzjoni tal-Ftehim ta’ Sħubija dwar is-Sajd bejn il-Komunità Ewropea u l-Comoros.
            
            
               It-Trattat ta’ Lisbona jagħti s-setgħa lill-Kummissjoni biex tirrappreżenta lill-Unjoni fir-rigward ta’ pajjiżi mhux tal-UE. Dan jimplika li l-Kummissjoni hija obbligata, f’isem l-UE, li tinnotifika lill-Comoros bid-deċiżjoni tal-Kunsill u tal-Unjoni li jtemmu l-Ftehim ta’ Sħubija b’avviż ta’ sitt xhur u konsultazzjoni bejn il-Partijiet qabel ma l-ftehim jiġi tterminat (l-Artikolu 12 tal-Ftehim dwar is-Sajd bejn l-UE u l-Comoros).
            
            
               Il-bażi ġuridika għal din il-proposta hija l-Artikolu 43(2) flimkien mal-Artikolu 218(6)(a) tat-TFUE. Skont id-duttrina tal-“actus contrarius”, jenħtieġ li l-bażi ġuridika użata biex jiġi tterminat ftehim internazzjonali tkun l-istess bħal dik użata għall-konklużjoni tiegħu. Dan ifisser li l-Parlament Ewropew huwa meħtieġ li jagħti l-kunsens tiegħu għal din il-proposta qabel ma tiġi adottata mill-Kunsill.  
            
            
               Jenħtieġ li l-proposta għat-terminazzjoni ta’ dan il-ftehim ma ddewwimx l-effetti tal-Artikolu 38(8) tar-Regolament IUU. Għalhekk, jenħtieġ li l-Kummissjoni tirrikjedi li l-Kunsill jitlob lill-Parlament Ewropew biex jaqbel fuq limitu ta’ żmien ta’ tliet xhur biex jagħti l-kunsens tiegħu għall-proposta.
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  Ma japplikax.
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Ma japplikax.
               
            
         
         
            
               •Konsistenza ma’ politiki oħra tal-Unjoni
            
            
               Din il-proposta hija konformi mal-Politika Komuni tas-Sajd u mal-Ftehimiet ta’ Sħubija dwar is-Sajd Sostenibbli u l-politiki dwar is-sajd IUU.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
            
               
                  Il-bażi ġuridika xierqa għal din il-proposta hija l-Artikolu 43(2) flimkien mal-Artikolu 218(6)(a) tat-TFUE.
               
            
            
               •Sussidjarjetà (għall-kompetenza mhux esklużiva)
            
            
               
                  Ma japplikax.
               
            
            
               •Proporzjonalità
            
            
               
                  Ma japplikax.
               
            
            
               •Għażla tal-istrument
            
            
               
                  Peress li l-iskop tal-att legali huwa li jimplimenta Deċiżjoni tal-Kunsill indirizzata lil pajjiż terz partikolari, huwa xieraq li tintuża Deċiżjoni tal-Kunsill biex il-Gvern tal-Comoros jiġi nnotifikat bit-terminazzjoni tal-Ftehim ta’ Sħubija dwar is-Sajd bejn il-Komunità Ewropea u l-Unjoni tal-Comoros.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Ma japplikax.
               
            
            
               •Konsultazzjonijiet mal-partijiet ikkonċernati
            
            
               
                  Ma japplikax.
               
            
            
               •Ġbir u użu tal-kompetenzi
            
            
               
                  Ma japplikax.
               
            
            
               •Valutazzjoni tal-impatt
            
         
         
            
               
                  Ma japplikax.
               
            
            
               •Idoneità regolatorja u simplifikazzjoni
            
            
               
                  Ma japplikax.
               
            
            
               •Drittijiet fundamentali
            
            
               
                  Ma japplikax.
               
            
            
               4.IMPLIKAZZJONIJIET GĦALL-BAĠIT
            
            
               
                  It-terminazzjoni tal-Ftehim ta’ Sħubija dwar is-Sajd Sostenibbli mar-Repubblika tal-Comoros ma għandha l-ebda implikazzjoni għall-baġit. L-ebda ammont relatat ma’ protokoll ġdid li jissostitwixxi l-protokoll li għalaq fil-31.12.2016 ma ġie bbaġitjat fir-riżerva għall-baġit tal-2017 u għall-abbozz tal-baġit tal-2018.
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               
                  Ma japplikax.
               
            
            
               •Dokumenti ta’ spjegazzjoni (għad-direttivi)
            
            
               
                  Ma japplikax.
               
            
            
               •Spjegazzjoni dettaljata tad-dispożizzjonijiet speċifiċi tal-proposta
            
            
               Ma japplikax.
            
            
               2017/0241 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               Li tiddenunzja l-Ftehim ta’ Sħubija fis-settur tas-sajd bejn il-Komunità Ewropea u l-Unjoni tal-Comoros, adottata mir-Regolament tal-Kunsill (KE) Nru 1563/2006 tal-5 ta’ Ottubru 2006
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) flimkien mal-Artikolu 218(6)(a) tiegħu,
            
         
         
            
               Wara li kkunsidra l-proposta mill-Kummissjoni Ewropea,
            
            
               Wara li kkunsidra l-kunsens tal-Parlament Ewropew, 
            
            
            
               Billi:
            
            
               (1)Ir-Regolament tal-Kunsill (KE) Nru 1563/2006
                  6
                jikkonċerna l-konklużjoni tal-Ftehim ta’ Sħubija fis-settur tas-sajd bejn il-Komunità Ewropea u l-Unjoni tal-Comoros (aktar ’il quddiem “l-FPA UE-Comoros”).
            
            
               (2)Wieħed mill-għanijiet tal-FPA UE-Comoros huwa li jiżgura li l-miżuri għall-konservazzjoni u l-ġestjoni tar-riżorsi tas-sajd ikunu effettivi, u li l-sajd illegali, mhux irrappurtat u mhux irregolat (“IUU”) jiġi evitat.
            
            
               (3)L-FPA UE-Comoros japplika għal seba’ snin mid-data tad-dħul fis-seħħ tiegħu u jista’ jiġġedded għal perjodi addizzjonali ta’ seba’ snin sakemm waħda mill-Partijiet ma tagħtix avviż ta’ terminazzjoni.
            
            
               (4)Skont l-Artikolu 12 tal-FPA UE-Comoros, dan il-Ftehim jista’ jiġi tterminat minn kwalunkwe Parti fil-każ ta’ ċirkostanzi serji bħal pereżempju n-nuqqas ta’ konformità mal-impenji li jkunu ttieħdu fir-rigward tal-ġlieda kontra s-sajd IUU. Il-Parti kkonċernata għandha tinnotifika lill-Parti l-oħra bl-intenzjoni tagħha li tirtira mill-Ftehim mill-inqas sitt xhur qabel id-data ta’ skadenza tal-perjodu inizjali ta’ seba’ snin jew kull perjodu addizzjonali u t-trażmissjoni tat-tali notifika għandha tagħti bidu għall-konsultazzjonijiet bejn il-Partijiet.  
            
            
               (5)Skont l-Artikolu 31 tar-Regolament tal-Kunsill (KE) Nru 1005/2008
                  7
                (ir- “Regolament IUU”), il-Kummissjoni trid tidentifika l-pajjiżi terzi li tqis bħala pajjiżi li ma jikkooperawx fil-ġlieda kontra s-sajd IUU. Pajjiż terz jista’ jiġi identifikat bħala pajjiż terz li ma jikkooperax jekk jonqos milli jaqdi dmirijietu skont id-dritt internazzjonali bħala Stat tal-bandiera, tal-port, kostali jew tas-suq, jew milli jieħu azzjoni sabiex jipprevjeni, jiskoraġġixxi jew jelimina s-sajd IUU.
            
            
               (6)Skont deċiżjoni adottata mill-Kummissjoni fl-1 ta’ Ottubru 2015
                  8
               , il-Comoros ġie nnotifikat bil-possibbiltà li jiġi identifikat mill-Kummissjoni bħala pajjiż terz li ma jikkooperax fil-ġlieda kontra s-sajd IUU minħabba (i) il-politika tal-bandiera ta’ konvenjenza tal-awtoritajiet Comorjani; (ii) l-evidenza ta’ attivitajiet ta’ sajd illegali mill-flotta Comorjana; (iii) il-kapaċitajiet ta’ monitoraġġ u kontroll ħżiena jew ineżistenti tal-awtoritajiet nazzjonali; u (iv) il-qafas legali għas-sajd skadut tal-Comoros
            
            
               (7)Permezz ta’ dik id-deċiżjoni, il-Kummissjoni fetħet proċess ta’ djalogu mal-Comoros li twettaq skont ir-rekwiżiti proċedurali stipulati fl-Artikolu 32 tar-Regolament IUU. Il-Comoros ma ħax l-azzjoni meħtieġa fi żmien raġonevoli biex ibiddel is-sitwazzjoni.
            
            
               (8)Minħabba n-nuqqas persistenti tal-Comoros milli jaqdi d-dmirijiet tiegħu skont il-liġi internazzjonali bħala Stat tal-bandiera, tal-port, kostali jew tas-suq u milli jieħu azzjoni biex jipprevjeni, jiskoraġġixxi u jelimina s-sajd IUU, dak il-pajjiż ġie identifikat, skont l-Artikolu 31 tar-Regolament IUU, bħala pajjiż li ma jikkooperax fil-ġlieda kontra s-sajd IUU permezz tad-Deċiżjoni tal-Kummissjoni (UE) 2017/889 tat-23 ta’ Mejju 2017
                  9
               . Wara din l-identifikazzjoni l-Comoros xorta naqas milli jieħu l-azzjoni ta’ rimedju meħtieġa.
            
            
               (9)Skont l-Artikolu 33 tar-Regolament IUU u permezz tad-Deċiżjoni ta’ Implimentazzjoni tal-Kunsill (UE) 2017/1332
                  10
               , dak il-pajjiż ġie miżjud mal-lista ta’ pajjiżi terzi li ma jikkooperawx li ġiet stabbilita bid-Deċiżjoni ta’ Implimentazzjoni (UE) 2014/170/UE
                  11
                fl-24.3.2014.
            
            
               (10)Skont l-Artikolu 38(8) tar-Regolament IUU, il-Kummissjoni għandha tipproponi d-denunzja ta’ kull ftehim ta’ sajd bilaterali eżistenti ma’ pajjiż terz li ma jikkooperax li jipprevedi t-terminazzjoni tal-ftehim fil-każ ta’ nuqqas ta’ konformità mal-impenji meħuda minn dak il-pajjiż fir-rigward tal-ġlieda kontra s-sajd IUU.
            
            
               (11)Għalhekk huwa xieraq li jiġi ddenuzjat il-Ftehim ta’ Sħubija fis-settur tas-sajd bejn il-Komunità Ewropea u l-Unjoni tal-Comoros.
            
            
               (12)It-Trattat dwar l-Unjoni Ewropea jagħti s-setgħa lill-Kummissjoni biex tiżgura r-rappreżentanza esterna tal-Unjoni. Għalhekk jenħtieġ li l-Kummissjoni, f’isem l-Unjoni Ewropea, tinnotifika lill-Unjoni tal-Comoros bid-denunzja tal-Ftehim ta’ Sħubija dwar is-Sajd UE-Comoros.
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-Ftehim ta’ Sħubija fis-settur tas-sajd bejn il-Komunità Ewropea u l-Unjoni tal-Comoros, li daħal fis-seħħ fis-6 ta’ Marzu 2008, għandu jiġi ddenunzjat.
            
            
               Artikolu 2
            
         
         
            
               Il-Kummissjoni, f’isem l-Unjoni Ewropea, għandha tinnotifika lill-Unjoni tal-Comoros bid-denunzja tal-Ftehim ta’ Sħubija.
            
            
               Artikolu 3
            
            
               Din id-Deċiżjoni għandha tidħol fis-seħħ l-għada tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 290, 20.10.2006, p. 6. 
               
               
                  
                     (2)
                  
                  ĠU C 324, 2.10.2015, p. 6
                  .
               
               
                  
                     (3)
                  ĠU L 135, 24.5.2017, p. 35.
               
               
                  
                     (4)
                  ĠU L 185, 18.7.2017, p. 37.
               
               
                  
                     (5)
                  ĠU L 91, 27.3.2014, p. 43
               
               
                  
                     (6)
                  Ir-Regolament tal-Kunsill (KE) Nru 1563/2006 tal-5 ta’ Ottubru 2006 dwar il-konklużjoni tal-Ftehim ta’ Sħubija fis-settur tas-sajd bejn il-Komunità Ewropea u l-Unjoni tal-Comoros (ĠU L 290, 20.10.2006. p. 6)
               
               
                  
                     (7)
                  Ir-Regolament tal-Kunsill (KE) Nru 1005/2008 tad-29 ta’ Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999 (ĠU L 286, 29.10.2008, p. 1)
               
               
                  
                     (8)
                  Id-Deċiżjoni tal-Kummissjoni tal-1 ta’ Ottubru 2015 dwar notifika lil pajjiż terz dwar il-possibbiltà li dan jiġi identifikat bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat (ĠU C 324, 2.10.2015, p. 6).
               
               
                  
                     (9)
                  Id-Deċiżjoni ta’ Implimentazzjoni tal-Kummissjoni (UE) 2017/889 tat-23 ta’ Mejju 2017 li tidentifika lill-Unjoni ta’ Comoros bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat (ĠU L 135, 24.5.2017, p. 35)
               
               
                  
                     (10)
                  Id-Deċiżjoni ta’ Implimentazzjoni tal-Kunsill (UE) 2017/1332 tal-11 ta’ Lulju 2017 li temenda d-Deċiżjoni ta’ Implimentazzjoni 2014/170/UE li tistabbilixxi lista ta’ pajjiżi terzi li ma jikkooperawx fil-ġlieda kontra s-sajd illegali, mhux irrappurtat u mhux irregolat, fir-rigward tal-Unjoni tal-Comoros. (ĠU L 185, 18.7.2017, p. 37)
               
               
                  
                     (11)
                  Id-Deċiżjoni ta’ Implimentazzjoni tal-Kunsill tal-24 ta’ Marzu 2014 li tistabbilixxi lista ta’ pajjiżi terzi li ma jikkooperawx fil-ġlieda kontra s-sajd IUU skont ir-Regolament (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat. (ĠU L 91, 27.3.2014, p. 43)